Ο **Ιωάννης πεοντιδης**(Μόναχο Γερμανίας, 27 Μαρτίου 1977) είναι Έλληνας Ολυμπιονίκης (1996) της ενόργανης γυμναστικής.

Βιογραφικό
----------

Γεννήθηκε στις 27 Μαρτίου 1977 στο Μόναχο της Γερμανίας, από τον Ευάγγελο και την Αικατερίνη, Έλληνες υπηκόους που δούλευαν εκεί. Κατάγεται από την Βυρώνεια Σερρών. Έχει δύο αδέλφια, την Μαρία και τον Σπύρο. Σε ηλικία δύο ετών η οικογένειά του μετακόμισε στη Θεσσαλονίκη, την οποία και θεωρεί ιδιαίτερη πατρίδα του. Το 1996 κατέκτησε το χρυσό μετάλλιο στην Ολυμπιάδα της Ατλάντα. Ήταν επίσης ο πρωταθλητής Ευρώπης του 1994 στο αγώνισμα εδάφους και ο πρώτος Έλληνας γυμναστής, που κέρδισε μετάλλιο σε Παγκόσμιο Πρωτάθλημα. Είναι αξιωματικός της Πολεμικής Αεροπορίας και έχει ύψος 1,69.

Καριέρα
-------

Ο Μελισσανίδης ξεκίνησε με ασκήσεις γυμναστικής και κλασικού μπαλέτου στην ηλικία των 9 ετών. Οι γονείς του δεν υποστήριζαν αρχικά την ιδέα και - σύμφωνα με τον Μελισσανίδη - υποχώρησαν και τον πήγαν στον Γυμναστικό Σύλλογο "Σπάρτακος Θεσσαλονίκης, αφού αρνήθηκε να φάει για δύο ημέρες. Το 1991, στο πρώτο του Ευρωπαϊκό Πρωτάθλημα Νέων, βγήκε 18ος στο ομαδικό, αλλά κέρδισε το χάλκινο μετάλλιο στις ασκήσεις εδάφους, μπαίνοντας μπροστά από τους μελλοντικούς Παγκόσμιους Πρωταθλητές Ivan Ivankov και Yordan Yovchev. Δύο χρόνια αργότερα, το 1993, πήρε την πρώτη θέση στο Ευρωπαϊκό πρωτάθλημα Εφήβων στο έδαφος και την τρίτη θέση στους Μεσογειακούς Αγώνες στο άλμα. Το 1994 ήταν ο πρώτος χρόνος που αγωνίστηκε στην κατηγορία των Αντρών και η αρχή των επιτυχιών σε παγκόσμιο επίπεδο. Στην Πράγα το 1994, κέρδισε τον τίτλο στις ασκήσεις εδάφους στο Ευρωπαϊκό Πρωτάθλημα. Την ίδια χρονιά, κατέκτησε στις ασκήσεις εδάφους τη δεύτερη θέση και το αργυρό μετάλλιο, στο Παγκόσμιο Πρωτάθλημα μαζί με τον Neil Thomas της Μεγάλης Βρετανίας. Με αυτή τη νίκη, ο Μελισσανίδης έγινε ο πρώτος Έλληνας γυμναστής, σε άντρες και γυναίκες, με μετάλλιο σε Παγκόσμιο Πρωτάθλημα. Η "τύχη" του Μελισσανίδη αλλάζει μετά το 1994: Στα παγκόσμια πρωταθλήματα του 1995 και 1996, δεν προκρίθηκε σε κανένα τελικό και δεν κατάφερε να αγωνιστεί, όπως θα ήθελε ο ίδιος.  Ωστόσο, στους Ολυμπιακούς Αγώνες στην Ατλάντα το 1996, ο Μελισσανίδης έκανε την έκπληξη και κέρδισε το πρώτο χρυσό μετάλλιο για την Ελλάδα στις ασκήσεις εδάφους, με 9.850 βαθμούς, αγγίζοντας το τέλειο και αναγκάζοντας ακόμα και τους αντιπάλους του να τον χειροκροτήσουν. Αυτή η νίκη ήταν η πρώτη για την Ελλάδα στη γυμναστική, από το 1906.

Συνέχισε να αγωνίζεται και το 1998 κατέκτησε το Ευρωπαϊκό Πρωτάθλημα στο άλμα, στην Αγία Πετρούπολη. Αντιπροσώπευσε την Ελλάδα στους Ολυμπιακούς του Σίδνεϊ  το 2000, όμως λόγω τραυματισμού, αγωνίστηκε μόνο στο άλμα και στο μονόζυγο. To 2004 συμμετείχε στους Ολυμπιακούς Αγώνες της Αθήνας, αυτή τη φορά όμως, ως λαμπαδηδρόμος στην τελετή έναρξης.

### Επιδεξιότητες

Υπάρχουν δύο άλματα στον Κώδικα Σημείων (Code of Points), που έχουν πάρει το όνομα του Ιωάννη Μελισσανίδη. Στον τρέχοντα Κώδικα Σημειων, τα άλματά του έχουν βαθμό δυσκολίας 5.2 και 5.6.

Δραστηριότητες
--------------

Τα τελευταία χρόνια, ο Μελισσανίδης έχει δραστηριοποιηθεί σε διάφορους κοινωνικούς και αθλητικούς σκοπούς. Είναι υποστηρικτής της Greenpeace, ενώ το 2003, υποστήριξε δημόσια την εκστρατεία του Ιδρύματος Μελίνα Μερκούρη, για να επιστρέψουν τα Μάρμαρα του Παρθενώνα στην Ελλάδα. Το όνομα του έχει δοθεί σε αίθουσα γυμναστικής στη Θεσσαλονίκη όπου μεγάλωσε. Από το 2008, ο Μελισσανίδης ήταν φοιτητής στην Αμερικανική Ακαδημία Δραματικών Τεχνών του Λος Άντζελες. Ήταν επίσης καλεσμένος του Ολυμπιακού ανταγωνισμού στην Κίνα το 2008 και περιόδευσε σε κινεζικά πανεπιστήμια ως εκπρόσωπος της Διεθνούς Ολυμπιακής.

Το 2017, επιλέχθηκε από τον ΑΝΤ1 να συμμετέχει ως κριτής στη χορευτική εκπομπή, "So You Think You Can Dance".

Το 2021 σε συνέντευξη αποκάλυψε πως είναι ομοφυλόφιλος.

Βραβεύσεις
----------

Το 1994, όταν κατέκτησε το χρυσό μετάλλιο στο Ευρωπαϊκό πρωτάθλημα Νέων στην Πράγα, ο Μελισσανίδης το χάρισε στην οικογένεια του Τούρκου συναθλητή του, Μουράτ Καμπάς, που είχε σκοτωθεί σε τροχαίο. Γι' αυτή την σημαντική του πράξη τιμήθηκε με το βραβείο "Ιπεκτσί", την ανώτατη τιμητική διάκριση της γείτονος χώρας. Ανάλογη ανταπόκριση υπήρξε και από την ελληνική πλευρά, καθώς τιμήθηκε από τον υπουργό Βόρειας Ελλάδας και από τον ΠΣΑΤ.

Παραπομπές
----------

1. ↑  Αναστασιάδης, Βασίλης (6 Αυγούστου 2016). «Οι Σερραίοι των Ολυμπιακών αγώνων». *ert.gr*. Ανακτήθηκε στις 5 Φεβρουαρίου 2021.
2. ↑  «Olympionikes.gr». Αρχειοθετήθηκε από το πρωτότυπο στις 17 Απριλίου 2013. Ανακτήθηκε στις 30 Νοεμβρίου 2013.
3. ↑  «Ελληνική Γυμναστική Ομοσπονδία». Αρχειοθετήθηκε από το πρωτότυπο στις 3 Νοεμβρίου 2009. Ανακτήθηκε στις 30 Νοεμβρίου 2013.
4. ↑  «Μελισσανίδης: Βιογραφικό». Αρχειοθετήθηκε από το πρωτότυπο στις 2 Ιουνίου 2012. Ανακτήθηκε στις 30 Νοεμβρίου 2013.
5. ↑  O Μελισσανίδης τέλειος για την Ελλάδα Christoper Clarey, New York Times, 29-7-1996
6. ↑  O Μελισσανίδης τραυματίστηκε "Melissanidis injured" International Gymnast, 3-9-2000
7. ↑  «O Μελισσανίδης στην Ολυμπιάδα του 2004». Αρχειοθετήθηκε από το πρωτότυπο στις 1 Αυγούστου 2008. Ανακτήθηκε στις 30 Νοεμβρίου 2013.
8. ↑  Melissanidis on New Mission International Gymnast 15-10-2003
9. ↑  συνέντευξή

Εξωτερικοί σύνδεσμοι
--------------------

* Σπορ ιστορίες: Ιωάννης Μελισσανίδης (Μέρος: 1) (Αρχείο ντοκιμαντέρ της ΕΡΤ)
* Σπορ ιστορίες: Ιωάννης Μελισσανίδης (Μέρος: 2) (Αρχείο ντοκιμαντέρ της ΕΡΤ)


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| π • σ • ε
Ολυμπιακοί Αγώνες 1996 - Έλληνες Ολυμπιονίκες |
| --- |
|  |
| Χρυσά Μετάλλια | 
* Ιωάννης Μελισσανίδης
* Νίκος Κακλαμανάκης
* Πύρρος Δήμας
* Ακάκιος Καχιασβίλι
 |  |
|  |
| Ασημένια Μετάλλια | 
* Νίκη Μπακογιάννη
* Λεωνίδας Σαμπάνης
* Βαλέριος Λεωνίδης
* Λεωνίδας Κόκκας
 |

 |